24 de firme împart nu mai puțin de 85 de milioane de lei, bani destinați combaterii epidemiei de coronavirus. Fondurile au fost alocate de Guvern prin intermediul Oficiului Național al Achizițiilor Centralizate în ultimele zile. Banii ajung la societăți conduse de interpuși sau la firme prea puțin obișnuite cu lumea medicală.

VIGGO FASHION INTERNATIONAL: 500.000 de combinezoane în 45 zile 1.750.000 de viziere etapizat în 45 zile. 108 lei/combinezon, 19 lei/ viziera, de la un partener de afaceri de-ai lui Cătălin Boteaztu

500.000 de combinezoane și 1.75 milioane de viziere de protecție vor fi asigurate de o firmă care comercializează obiecte de lux și care are sediul pe unul dintre bulevardele centrale ale Capitalei, Lascăr Catargiu. În documentul publicat de Oficiul Național al Achizițiilor Centralizate numele companiei este scris greșit „Vigo” în loc de „Viggo”.

Sursă: site Viggo

În prezent, Viggo Fashion are un singur proprietar, Marin Ionuț Marius, însă de-a lungul timpului firma a avut mai mulți asociați, printre care, Dragoș Răzvan Stanciu, un cunoscut al tabloidelor. Marin Marius deține și 80% din Crama Orheiului. Un partener cunoscut al lui Marin Marius este cu designerul Cătălin Botezatu: așa a apărut Viggo by Cătălin Botezatu. Viggo a îmbrăcat în 2016 Echipa Naţională de Fotbal a României la Campionatul European. Viggo Fashion International a câștigat în vara anului trecut un contract de aproape 4 milioane de lei pentru portcarduri și brățări din piele cu motive tradiționale, butoni cu motive tradiționale, brâuri tradiționale din mărgele și trăistuțe populare românești.

Un parteneriat mai puțin cunoscut este cu Ion Gheorghe, acționar al Companiei Industriale Grivița. Împreună dețin Roli Bina International SRL, o firmă care a avut zero profit în 2018.

CHRONOS TRADE MEDICAL, 1.750.000 de mânuși în 90 zile. 6.7 lei/mânuși

1.750.000 de bucați de mănuși de unică folosință au fost cumpărate de stat de la Chronos Trade Medical, o firmă cu 5 salariați. Răzvan Mihai Călin, proprietarul companiei, deține și Pharmapack SRL. A fost asociat cu Hideg Robertino Cătălin care deține Sanimed, firmă cu punct de lucru în comuna Călugareni din Giurgiu.

Conform paginii de Linkedin, Răzvan Mihai Călin a fost consilier în Parlament între martie 2009 și septembrie 2012. Chronos Trade Medical a câștigat până acum peste 400 de contracte cu statul în valoare de milioane de EURO.

ROMWINE & COFEE SRL: 875.000 măști de protecție FFP2, 26lei/ FFP2, 875.000 măști de protecție FFP3, 38 lei/ FFP3

56 de milioane de lei plătește statul pentru măști de protecție unei firme care are a fost înființată în primăvara anului trecut. Romwine & Coffee are sediul în satul Uzuntu, din comuna Călugăreni, Giurgiu și figurează cu un singur angajat. Activitatea principală a firmei este comerțul cu amănuntul a produselor alimentare și a băuturilor. Recent, pe 19 martie, în plină stare de urgență, firma și-a mai adăugat două obiecte de activitate: comerț cu articole medicale și ortopedice și comerț al produselor farmaceutice.

Sediu Romwine & Cofee

Conform Recorder, Romwine & Cofee este de fapt o firmă pe care Sanimed a folosit-o pentru a face aceste achiziții. Iar patroana este, de fapt, bucătăreasa la un restaurant deținut de patronii Sanimed.

Liamed SRL: 800 injectomate. 1505 lei/injectomat

200 de ventilatoare medicale și câteva sute de injectomate au fost cumpărate de la o firmă care are deja o lungă relație de prietenie cu statul. Brains M&A Consulting a câștigat, în ultimii ani, contracte publice de peste 60 milioane de lei din licitații. Firma e deținută de doi oameni de afaceri: Creangă Florin Mircea, din Teleorman, și Mihai Paul Alexandru, din București.

Pe lângă Brains M&A, Florin Creangă mai are o firmă prin care a beneficiat și beneficiază în continuare de milioane de EURO din bani publici: Denimed Cleaning, cu sediul în incinta Spitalului Universitar de Urgență București. Creangă a fost asociat în această companie cu Alexandru Octavian Grumaz, fiul generalului Alexandru Grumaz, fostul prim-adjunct al directorului Serviciului de Telecomunicaţii Speciale (STS). Octavian Grumaz are în spate un lung șir de conexiuni cu oameni politici sau oameni de afaceri, precum Ionuţ Florin Adrian Tănase, fiul generalului Tănase fost director STS, Ionel Manole, partener de afaceri cu Călin Popescu Tăriceanu, Marcel Viorel State, general MAI în rezervă, sau Dan Simulescu, director de business Medlife și fost manager Metrorex.

Brains M&A împarte contractul cadru pentru injectomate cu Liamed SRL, o altă veterană în ale achizițiilor publice pe bani mulți. Liamed a câștigat contracte în toată țara și a primit, până acum, peste 23 de milioane de EURO de la stat.

Pro Integrator: 9.000 dezinfectanți TP1, 21 lei/dezinfectant. 3.500 bucăți dezinfectant TP2, 9.000 dezinfectant TP2 ultrarapid

Una dintre firmele a cărui nume apare pe mai multe contracte încheiate de ONAC este Pro Integrator. Pro Integrator colaborează cu autoritățile publice de mai bine de cinci ani: cu ASSMB, cu diverse spitale din țară, cu direcții sanitare, cu Tribunalul Ilfov, cu Ministerul Justiției, cu Penitenciarul București, dar și cu Opera Comică pentru Copii și cu Direcția de Asistență Socială și Protecția Copilului Sector 2. Portofoliul variat de parteneriate le-a adus proprietarilor Pro Integrator milioane de lei.

În vederea combaterii și prevenirii infecției cu Covid-19, autoritățile centrale au achiziționat de la Pro Integrator trei tipuri de dezinfectanți: dezinfectant pentru dezinfecția igienică a mâinilor, dezinfectant TP2 pentru dezinfecția de nivel înalt a suprafețelor critice și dezinfectant ultrarapid gata preparat pentru suprafețe și dispozitive – aparate medicale critice.

Proprietara Stanciu Geanina-Magdalena este asociată în mai multe firme: Eurofuel Oil Company, Crypto Hosting, Cleanpro Services Solutions, Dentman Distributions.

Trident Medical Company, 3.000 dezinfectant TP2 ultrarapid, 5.100 dezinfectant pentru suprafeţe noncritice

Trident Medical Company este una dintre marile companii din România care domină piața dezinfectanților folosiți în spitale. Până în 2018 a câștigat contracte publice în valoare de 50 milioane de lei. Compania va livra în 7 zile lucrătoare dezinfectat pentru aparate medicale și într-o zi dezinfectant pentru suprafețe noncitrice.

Biostec Clinilab, dezinfectant pentru suprafeţe noncritice

Printre milioanele de lei, un contract iese în evidență: cel pentru dezinfectant pentru suprafețe noncritice. El este împărțit între trei firme, Trident Medical Company, Pharma SA și Biostec Clinilab, deși este vorba despre o valoare foarte mică: 435 RON . Dintre cele trei, Biostec primește 80% din contract, adică 365 de lei. Printre contractele cu cinci zerouri, o sumă așa mică nu pare justificată.

Sursă: Sicap

Am verificat site-ul SICAP pentru a vedea câți bani a primit Trident Medical Company din cei 435 RON și am găsit, în schimb, o sumă care nu apare menționată în documentul oficial pus la dispoziție de ONAC. Trident a câștigat din achiziție dezinfectant pentru suprafețe noncritice 2.295 de lei. Aceeași situație am întâlnit și la Pharma SA care, conform platformei de licitație, ar fi primit 1.785 de lei pentru acești dezinfectanți.

Mira Technologies, 35 scannere termice

35 de scannere termice urmează să fie folosite pentru combaterea noului coronavirus în aproximativ 2 luni. Ele vin de la Mira Technologies, o companie cu sediul în Austria reprezentată de Stelian Ilie, președinte Mira Telecom. Proprietarii firmei sunt Varga Alexandru Florian și Zaharia Sandel Aurelian. Mira Technologies deține, împreună cu o firmă care are sediul în Hong Kong Araku Limited, societatea Protector Security Systems.

Și aici apar inconsistențe între cele declarate de ONAC și ce apare pe platforma e-licitație. În acordul cadru de pe site-ul ONAC Mira primește 2.492.753 lei pentru scannerele termice. Pe site-ul SICAP se pare că au dispărut aproximativ 400.000 lei, valoarea contractului fiind 2.094.750 lei.

Electro Optic Components, 35 scannere termice

Alte 35 de scannere urmează să fie livrate de Electro Optic Components, doar că la un preț puțin mai mare și într-un timp mai lung. Firma care are sediul într-o cameră a unui bloc de pe strada Vlad Dracul a încheiat, de-a lungul timpului, contracte publice cu 7 unități militare, cu Garda de Coastă și, mai recent, cu Ministerul Apărării. Cea mai mare licitație pe care a câștigat-o este cu Unitatea Militară 0276 în valoare de 4.5 milioane de EURO pentru furnizare unor echipamente de transport.

În prezent firma este deținută de Emil Popescu și Mihai Emil Jurba, însă de la înființare, din 2002, a trecut prin mâna mai multor asociați. Marinica Mirzu și Daniel Oancea sunt doi dintre acești asociați, în prezent CEO, respectiv manager la o companie care furnizează aparate de vedere nocturnă pentru infanterie și sisteme de inteligență, supraveghere și recunoașterea țintei (ISTAR) pentru instituțiile care se ocupă cu securitatea națională. Societatea se numește Pro Optica și, conform site-ului lor, „este gestionată de o fostă echipă tehnică și operațională militară”.

Elsaco Solutions, 35 scannere termice

Statul a cumpărat scannere termice de la o firmă din Botoșani care, în mare parte, vinde licențe Microsoft Office, cartușe toner, hard disk-uri externe și echipamente IT. Elsaco Solutions este deținută de o parte din conducerea FC Botoșani: Valeriu Iftime, Ovidiu Jitaru, Petru Parfenov și Popa Doru. Toți fac parte din societatea Elsaco Electronic, o firmă care a fost trimisă în judecată de DNA într-un dosar vizând fapte de abuz în serviciu.

”În perioada 21 iunie – 15 octombrie 2013, SC Elsaco Electronic SRL a emis trei facturi fiscale, aferente serviciilor de mentenanţă prestate în perioada 16 noiembrie 2012 – 30 iunie 2013, în valoare de 1.156.525 lei fără TVA, care au fost acceptate la plată […] deşi serviciile respective nu fuseseră prestate în realitate”, se mai menţionează într-un comunicat DNA.

La niciun an după ce DNA a început urmărirea penală împotriva Elsaco Electronic și a pus sechestru pe bunurile ei, patronul FC Botoșani încheia, de data asta prin Elsaco Solutions, un contract de 250 mii de lei fix cu Direcția Națională Anticorupție pentru servicii de actualizare informatică. Pe lângă DNA, această companie a semnat achiziții publice cu mai multe unități militare, cu Ministerul Afacerilor Interne și cu Oficiul Național al Registrului Comerțului.

EMP Trade, 35 scannere termice

În stare de urgență, nimic nu mai contează pentru statul român. Nici măcar faptul că a cumpărat scannere termice la preț dublu: 4 milioane de lei pentru scannerele oferite de EMP Trade și doar 2 milioane de lei pentru scannerele oferite de celelalte firme. Diferența se observă la termenul de livrare, care e cel mai lung la EMP Trade.

Nu e o noutătate faptul că și această firmă, la fel ca aproape toate cele de mai sus, este veche prietenă a statului, cu 30 de milioane de EURO câștigate până acum. Încă o asemănare între furnizorii de scannere sunt câteva dintre instituțiile cu care au semnat: unități militare, inspectorate de poliție, penitenciare și aeroporturi. EMP Trade a colaborat și cu Agenția Națională Antidrog, Ministerul Apărării Naționale și Camera Deputaților.

B Braun Medical, 9.000 dezinfectanți TP1. 18 lei/ dezinfectant

B Braun Medical, o firmă cu sediul social în satul Remetea Mare din Timiș înființată în 1998, s-a angajat că va livra 9000 de litri de dezinfectanți TP1 pentru dezinfecția igienică a mâinilor în 45 de zile. B Braun Medical este acționară în societatea pe acțiuni B Braun Pharmaceuticals și este reprezentată de Gheorghe Bulat.

„Suntem prezenți în România din 1998 și, pe lângă activitatea de dializă, suntem prezenți cu activități de producție și distribuție. Investițiile pe care compania le-a realizat în România in 1998 până în prezent sunt de ordinul a 150 de milioane de euro, din care 20 de milioane de euro sunt către partea de dializă.” . a declarat Gheorghe Bulat pentru dcmedical.ro

De când face afaceri cu statul, B Braun a câștigat peste un miliard de lei. Contractele publice au fost semnate cu multiple spitale din țară și cu câteva unități militare.

Cleaning Logistic Distribution, 9.000 dezinfectanți TP1. 30 lei/dezinfectant

Firma care vinde litrul de dezinfectant la preț aproape dublu față de Pro Integrator SRL a apărut pe piață în 2016. În patru ani a reușit să strângă mai bine de 20 milioane de lei de la stat; 17 milioane sunt doar de la Regia Națională a Pădurilor ROMSILVA pentru materiale de curățenie. Cleaning Logistic Distribution este deținută de Tivig Daniela Florenta și Tivig Mihai Constantin.

Nanosystems MC- 29.274.000 lei pentru 82 de camere de izolare cu livrare în 85 de zile. 357.000/cameră



Firma se laudă pe site cu o echipă care are experiență de peste zece ani în furnizarea de echipament de cercetare pentru aplicații în nanotehnologie. Site-ul e înregistrat pe o persoană fizică și nu-i clar care e echipa cu experiență în furnizarea echipamentelor, pentru că firma a avut până-n 2018 doar un angajat, apoi a crescut la doi. În 2019, compania lui Mardare avea datorii de 486,473 lei.



Afacerea a pornit în noiembrie 2016 având inițial sediul într-un bloc din satul Vârteju, ce aparține de orașul Măgurele din Ilfov. Îl are ca unic fondator pe Codrin Mardare (38 ani).

Codrin Mardare apare ca reprezentantul unei companii olandeze care în 2013 câștigase două contracte (AICI și AICI) cu Institutul Național de Cercetare-Dezvoltare pentru Fizica Laserilor, Plasmei și Radiației de la Măgurele. Atribuirea contractului a fost contestată la acel moment de HISTERESIS SRL, o altă firmă care participase la licitație.

Atum Medcare SRL: două camere de izolare în 90 de zile. 636.650 lei/cameră



A fost înființată în 2010 într-un apartament din Sectorul 3 de Robert Florin Arsene și Nicoleta Camelia Arsene. Nu a avut vreodată mai mult de doi angajați.

Între 2014 și 2018, firma a câștigat peste 315 mii lei de la spitale și instituții publice fără licitație, prin cumpărare directă, conform Hărții Banilor Publici – un proiect care a monitorizat toate achizițiile publice.



Firma lui Arsene deține site-ul www.atumsports.ro prin care comercializează mingi medicinale, mingi de fitness, accesorii pentru fizioterapie sau produse tehnico-medicale (printre care și dopuri de urechi).



Revenind la asociați, Robert Florin Arsene a fost asociat minoritar într-o firmă fondată (Tudor Development SRL) împreună cu Ionuț Valentin Drăgoiescu și un anume Ion Tudor.

Drăgoiescu a devenit în 2008 consilier local la sectorul 3 din partea PDL. Conform declarațiilor de avere a fost consilier până în 2015. În toată această perioadă, a reușit să se angajeze ca muzeograf la Muzeul Național de Istorie al României, unde lucrează și azi.



Proton Impex 2000: 50 de bucăți izolete –1.328.457 lei în 40 de zile. Adică: 26.569 lei/izoletă.



E deținută în prezent de Codrin Bernevig și de Paul Eugen Ioan.



Codrin Bernevig a fost director executiv și asociat în Novaintermed SRL. În anii 2000, firma a fost în centrul unui scandal privind achiziția a patru autolaboratoare pentru urgențe epidemiologice din bani primiți de la Banca Mondială.

Codrin Bernevig fost și secretar al Asociației Furnizorilor de Produse Medicale, o organizație umbrelă care adună mai mulți furnizori de echipamente și medicamente care negociază sau se consultă cu reprezentanții statului român pe probleme privind achizițiile.



Că tot am ajuns la achiziții, instituțiile statului au încheiat contracte cu Proton Impex 2000 între 2007 și 2018 de peste 82 de milioane de lei prin aproape 2500 de proceduri de achiziție. Doar 558 au fost prin licitație deschisă.



Tot în aceeași perioadă, Novaintermed – firma care a fost în centrul scandalului cu autolaboratoare epidemiologice- a semnat 9600 de contracte de la instituții de stat pentru peste 370 de milioane de lei. Din totalul de contracte, doar 9,4% au fost obținute prin licitație deschisă (904). (Sursa datelor: Harta Banilor Publici). Au livrat produse către spitale, universități, institute, centre de transfuzie, penitenciare, direcții de sănătate publică, unități militare, ANAF, primării, etc.

Actualizare: După publicarea articolului, proprietarul Proton Impex 2000 Codrin Bernevig ne-a informat că firma lui nu a mai semnat contractul pentru izolete „ pentru că au crescut foarte mult costurile de livrare în ultimul moment.”

Sapaco 2000 SRL, 20 de izolete în 90 zile. 59.392/izoletă (aproape dublu față de Proton Impex)

“Nu contează cum o spui sau de unde ești, noi aducem totul mai aproape de tine …” scrie pe site-ul firmei. Tot de acolo aflăm că a fost înființată în 1999 și este unul dintre cei mai importanți jucători pe piața echipamentelor medicale.



SAPACO 2000 SRL a fost într-adevăr înființată în 1999, iar din 2004 este SA, adică societate pe acțiuni. Adrian Ion Burcea este astăzii acționarul majoritar (80%). De profesie inginer, în 2016 a candidat din partea USR pentru un post de senator pentru Ilfov în Parlament. Nu a reușit să intre.



Zeci de instituții din țară au avut peste 2400 de contracte cu firma lui Burcea între 2007 și 2018. Sapaco a încasat 42.7 milioane de lei și doar 186 de atribuiri s-au făcut prin licitație deschisă.

Va urma.

Erată: În varianta inițială a articolului am scris că Codrin Bernevig este fiul lui Cristian Bernevig, fost șef al informațiilor militare. Cei doi nu au nicio legătură de rudenie. De asemenea, am afirmat că Proton Impex 2000 a primit de la statul român peste 82 de milioane de lei. Deoarece o parte dintre contracte au fost acorduri cadru, sumele totale pot să difere față de sumele pentru care s-a semnat inițial.

(Visited 34 times, 1 visits today)